
Betegtájékoztató: Információk a felhasználó számára
Ponmel 250 mg kemény kapszula
mefenaminsav
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet. 

· További kérdéseivel forduljon kezelőorvosához vagy gyógyszerészéhez. 

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak. 

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert.
Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Ponmel 250 mg kemény kapszula és milyen betegségek esetén alkalmazható? 

2. Tudnivalók a Ponmel 250 mg kemény kapszula alkalmazása előtt 

3. Hogyan kell szedni a Ponmel 250 mg kemény kapszulát?

4. Lehetséges mellékhatások 

5. Hogyan kell a Ponmel 250 mg kemény kapszulát tárolni?
6. A csomagolás tartalma és egyéb információk 

1. Milyen típusú gyógyszer a Ponmel 250 mg kemény kapszula és milyen betegségek esetén alkalmazható?

Hatóanyaga a mefenaminsav, amely a nem-szteroid gyulladásgátlók csoportjába tartozik. 

Fájdalom- és lázcsillapító, valamint gyulladáscsökkentő hatású. Csökkenti a mozgásszervi (izom, ízületi), fogászati és menstruációs fájdalmakat, a fejfájást, a műtét és a szülés utáni fájdalmakat. 

Ízületi gyulladásban (artritiszben: reumatoid- és oszteoartritisz) csökkenti a gyulladást és fájdalmat. 

2. Tudnivalók a Ponmel 250 mg kemény kapszula alkalmazása előtt
Ne szedje a Ponmel 250 mg kemény kapszulát:

· ha allergiás a mefenaminsavra, acetil-szalicilsavra vagy más nem-szteroid gyulladáscsökkentő gyógyszerre vagy a gyógyszer (6. pontban felsorolt) egyéb összetevőjére. 

· voltak gyomorfájdalmai, vagy acetil-szalicilsav szedése után gyomorégést, rosszullétet tapasztalt már. 

· gyomor- vagy nyombélfekélye van. 

· vesebántalmai, szív- vagy májműködési zavarai vannak. 

· terhes vagy terhesség gyanúja áll fenn, szoptat. 

· asztmás vagy más allergiás betegsége van. 

· ha vérzésre hajlamos. 

· ha epilepsziás. 

· ha műtét előtt áll, tájékoztassa orvosát, fogorvosát, hogy mefenaminsavat szed, mert megnyújtja a vérzés idejét. 

Figyelmeztetések és óvintézkedések
A Ponmel 250 mg kemény kapszulához hasonló készítmények alkalmazása során kis mértékben fokozódhat a szívinfarktus („miokardiális infarktus”) vagy szélütés (sztrók) kialakulásának kockázata, különösen nagyobb adagok hosszabb ideig történő alkalmazása esetén. A javasolt adagot és kezelési időtartamot (500-1500 mg/nap) ne lépje túl. 

Amennyiben szívproblémái vannak, vagy előzőleg szélütése (sztrókja) volt, vagy úgy gondolja, hogy ezen állapotok kialakulásának kockázata fennáll (pl. ha magas vérnyomása, cukorbetegsége van, magas a koleszterin szintje, vagy dohányzik), a kezelését beszélje meg orvosával vagy gyógyszerészével. 
Ha Ön hosszú ideig szedi a készítményt, vagy különösen, ha idősebb korú, rendszeresen orvosi ellenőrzés alatt kell állnia. 

Nem szabad szedni a készítményt, ún. dehidrált állapotban (kiszáradt vagy szomjas a nem megfelelő mennyiségű folyadékbevitel miatt). 

Egyéb gyógyszerek és a Ponmel 250 mg kemény kapszula
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.
Fokozott elővigyázatosság szükséges az alábbi gyógyszerek egyidejű szedése esetén:

· Alvadásgátló gyógyszerek (pl. warfarin, heparin hatóanyagú készítmények), 

· Vérnyomáscsökkentők, 

· Ún. szívglikozidok, szívritmus-szabályzó gyógyszerek, 

· Lítiumtartalmú gyógyszer (depresszió kezelésére), 

· Gyulladásgátlók, reumaellenes készítmények, (pl. ibuprofen vagy indometacin tartalmú készítmények), 

· Vízhajtók, 

· Metotrexát tartalmú gyógyszer (rosszindulatú daganatellenes kezelésre), 

· Ciklosporin tartalmú készítmény (az immunműködést elnyomó szer), 

· Kortikoszteroidok (gyulladás kezelésére), 

· Aminoglikozid és kinolon típusú antibiotikumok, 

· Cukorbetegség kezelésére alkalmazott szerek, 

· Mifepriszton tartalmú gyógyszerek. 

Terhesség és szoptatás

A mefenaminsav biztonságosságát terhességben nem igazolták, ezért alkalmazása nem javasolt, mert az e típusba tartozó gyógyszerek befolyásolják a magzat keringési rendszerét. 

Szoptató anyának nem adható, mert átjut az anyatejbe. 

A készítmény hatásai a gépjárművezetéshez és a gépek kezeléséhez szükséges képességekre 

Fenti munkák végzését azáltal befolyásolhatja, hogy esetenként szédülést és fáradtságérzést okoz. 

A Ponmel 250 mg kemény kapszula laktózt tartalmaz
Ez a gyógyszer 59,3 mg laktóz-monohidrátot tartalmaz kemény kapszulánként. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
3. Hogyan kell szedni a Ponmel 250 mg kemény kapszulát?
A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
A készítmény szokásos adagja:
Felnőtteknek: 

A javasolt kezdő adag 500 mg, mely után 6 óránként 250 mg adása javasolt. A napi adag az 1500 mg-ot ne lépje túl. 

Önnek követnie kell az orvos utasítását, és az adagolástól csak az orvos utasítására szabad eltérni. 
Gyermekeknek: 

12 éves kor alatti gyermekek nem szedhetik. 

A kapszulákat étkezés után kell bevenni sok folyadékkal. 

Ha az előírtnál több Ponmel 250 mg kemény kapszulát vett be
Ha mégis véletlenül több kapszulát vett be, mint az előírt mennyiség, haladéktalanul forduljon orvoshoz. 

Ha elfelejtette bevenni a Ponmel 250 mg kemény kapszulát

Vegye be a javasolt adagot minél hamarabb, de a két adag bevétele között legalább 2 órának el kell telni. Ezután a megszokott rendben kell folytatni a készítmény szedését. Ne vegyen be kétszeres adagot a kihagyott adag pótlására.

4. Lehetséges mellékhatások 
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 
· A kapszula első bevételekor jelentkező, vagy a szokásosnál erősebb gyomorégés vagy gyomorfájdalom; 

· Vért hány vagy feketére színeződött a széklete; 

· Bőrkiütés vagy viszketés; 

· Légzési nehézséget tapasztal; 

· Állandó torokfájás vagy magas láz; 

· A bőr, vagy a szem ínhártyájának („szemfehérje”) sárgás elszíneződése; 

· Hasmenés; 

· Cukorbetegeknél vércukorszint zavar. 

Ha Ön az alábbi mellékhatásokat tapasztalja, mielőbb beszélje meg az orvossal: 

· látás zavar, 

· vérszegénység, 

· vörös színű vizelet, 

· dagadt, puffadt arc, 

· zúzódást követően vérzékenységre való hajlam, 

· fehérje van a vizeletben (bizonyos időközönként orvosi ellenőrzés válhat szükségessé). 

Az alábbi mellékhatások általában enyhék és pár napon belül elmúlnak. Ha súlyosbodnak, vagy néhány napon belül nem múlnak el, mielőbb forduljon orvoshoz! 

· gyomortáji panaszok, 

· emésztési zavarok, 

· fejfájás, 

· hányás, hányinger, 

· rossz közérzet. 

További ritkán előforduló mellékhatások: szédülés, álmosság, súlyos bőrelváltozások. 

A Ponmel 250 mg kemény kapszulához hasonló készítmények alkalmazása során kis mértékben fokozódhat a szívinfarktus (,‚miokardiális infarktus”) vagy a szélütés (sztrók) kialakulásának kockázata.
A mefenaminsav csökkenti bizonyos vérsejtek számát, ezért lehet, hogy orvosa rendszeresen ellenőrizteti vérképét a készítmény alkalmazása alatt. Vérvizsgálatkor jelezze, hogy mefenaminsav tartalmú gyógyszert szed. 

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5. hogyan kell a ponmel 250 mg kemény kapszulát tárolni?
Legfeljebb 25° C-on tárolandó. A fénytől való védelem érdekében az eredeti csomagolásban tárolandó.
A gyógyszer gyermekektől elzárva tartandó! 

A dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel . Ezek az intézkedések elősegítik a környezet védelmét.
6. további információk
Mit tartalmaz a Ponmel 250 mg kemény kapszula?
· A készítmény hatóanyaga 250 mg mefenaminsav kapszulánként. 
· Egyéb összetevők: 

Kapszulatöltet: nátrium-lauril-szulfát, zselatin, karboximetil-keményítő-nátrium, laktóz-monohidrát, poloxamer (188), magnézium-sztearát.
Kapszulahéj:eritrozin E127, patentkék V E131, titán-dioxid E171, sárga vasoxid E172, zselatin.
Milyen a Ponmel 250 mg kemény kapszula külleme és mit tartalmaz a csomagolás?
A Ponmel 250 mg kemény kapszula felső részén kék színű, alsó részén krémszínű, l-es méretű, átlátszatlan kemény zselatin kapszulába töltött 326,6 mg töltettömegű, csaknem fehér színű granulátum. 

Csomagolás:

40 db kapszula fehér színű garanciazáras műanyag (PP) kupakkal lezárt, fehér színű műanyag (PE) tartályban, dobozban.

100 db, vagy 500 db kapszula fehér színű garanciazáras műanyag (PP) kupakkal lezárt, fehér színű műanyag (PE) tartályban. 
A forgalomba hozatali engedély jogosultja és a gyártó

